#### ROMÂNIA

**JUDEȚUL IAȘI**

**MUNICIPIUL PAȘCANI**

**CONSILIUL LOCAL**

# **P R O C E S V E R B A L**

**Încheiat, astazi 18 septembrie 2017, în şedinţa extraordinară**

**a Consiliului Local al municipiului Paşcani, care are loc în sala de şedinţe a Primariei municipiului Paşcani, judeţul Iaşi**

 Ora 10,09

 Doamna Jitaru Irina, secretarul municipiului Pascani deschide lucrările ședinței extraordinare din 18 septembrie 2017, arătând că este legal constituită, din 19 consilieri în funcție, sunt prezenți 17. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, mass-media. Înainte de a începe, supune la vot următorul procesul-verbal de ședință:

 - procesul-verbal al ședinței de ordinare a Consiliului Local din 31 august 2017. Cine este pentru? Împotrivă? Abțineri?

 Pentru: 17

Abțineri: 0

 Împotrivă: 0

**Doamna Jitaru Irina**, secretarul municipiului Pascani dă cuvântul președintelui de ședință, domnul Bejinariu Ovidiu.

**Domnul Bejinariu Ovidiu,** presedinte de ședință dă citire Dispoziției nr. 1960/14.09.2017:

**” Primarul municipiului Paşcani, judeţul Iaşi;**

Având în vedere dispoziţiile art. 39, alin. (2) și (3) din Legea nr. 215/2001 privind administraţia publică locală, republicată, cu modificările și completările ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001 privind administraţia locală, republicată, cu modificările și completările ulterioare;

**D I S P U N E:**

**Articol unic:** Se convoacă Consiliul Local al municipiului Paşcani, în **şedinţa extraordinară**, din data de **18.09.2017**, **ora 10.00**,**­­­­­­­­­­­­­** în sala de şedinţe a Consiliului Local al municipiului Pașcani, cu următoarea ordine de zi:

1. **PROIECT DE HOTĂRÂRE privind actualizarea indicatorilor tehnico-economici la obiectivul de investitii “Reabilitare str.Garii”, municipiul Pascani,judetul Iasi, aprobati prin Hotararea Consiliului Local al Municipiului Pascani Nr. 153/30.09.2015**

*Inițiatorul proiectului de hotărâre - Primarul municipiului Pașcani*

1. **PROIECT DE HOTĂRÂRE privind aprobarea cofinantarii obiectivului de investitii “Reabilitare strada Garii, Municipiul Pascani, judetul Iasi”.**

*Inițiatorul proiectului de hotărâre - Primarul municipiului Pașcani*

 **PROIECT SUPLIMENTAR**

1. **PROIECT DE HOTĂRÂRE privind stabilirea îndemnizației de ședință pentru membrii Consiliului Local al Municipiului Pașcani**

*Inițiatorul proiectului de hotărâre - Primarul municipiului Pașcani*

 **P R I M A R, AVIZEAZĂ PENTRU LEGALITATE**

**ing. DUMITRU PANTAZI SECRETARUL MUNICIPIULUI,**

 **cons. jr. IRINA JITARU”**

*În timpul citirii dispoziției de primar intră în sală domnul consilier Olariu Costel-Sorin.*

Președintele de ședință propune introducerea pe ordinea de zi a proiectului de hotărâre suplimentar. Se supune la vot.

 Pentru: 18

Abțineri: 0

 Împotrivă: 0

Supune la vot ordinea de zi modificată:

 Pentru: 18

Abțineri: 0

 Împotrivă: 0

 Președintele de ședință propune trecerea la punctul 1 de pe ordinea de zi:

1. **PROIECT DE HOTĂRÂRE privind actualizarea indicatorilor tehnico-economici la obiectivul de investiții “Reabilitare str.Gării”, municipiul Pașcani,judetul Iași, aprobați prin Hotărârea Consiliului Local al Municipiului Pașcani Nr. 153/30.09.2015**

*Inițiatorul proiectului de hotărâre - Primarul municipiului Pașcani*

Se solicită lămuriri suplimentare referitor la proiect de la dl. Perțu Iulian.

**Domnul Perțu Iulian**, consilier Compartiment Tehnic și Investiții, precizează că actualizarea indicatorilor tehnico-economici e o procedură solicitată de Ministerul Dezvoltării, în vederea încheierii acelui contract de finanțare pentru lucrările care se execută la obiectiv. Menționează că în urma desfășurării procesului de achiziție publică și încheierii contractului de lucrări, valoarea indicatorilor tehnico-economici e cea rezultată din devizul anexat la proiectul de hotărâre.

**Domnul Bejinariu Ovidiu**, președintele de ședință, întreabă dacă mai sunt întrebări. Dacă nu, supune la vot proiectul de hotărâre:

 Pentru: 18

Abțineri: 0

 Împotrivă: 0

Precizează că proiectul a trecut. Se solicită trecerea la punctul 2 de pe ordinea de zi:

**2. PROIECT DE HOTĂRÂRE privind aprobarea cofinanțării obiectivului de investiții “Reabilitare strada Gării, Municipiul Pașcani, județul Iași”**

*Inițiatorul proiectului de hotărâre - Primarul municipiului Pașcani*

**Domnul Bejinariu Ovidiu**, președintele de ședință, întreabă dacă sunt discuții. Dă cuvântul d-lui Bodoașcă Mihai-Claudiu.

**Domnul Bodoașcă Mihai-Claudiu**, consilier local, întreabă care sunt cheltuielile neeligibile.

**Domnul Perțu Iulian**, consilier Compartiment Tehnic și Investiții, precizează că în afară de cheltuielile cu realizarea lucrărilor pe proiect, există o serie de lucrări care nu sunt finanțate prin contractul de finanțare și anume: cele referitoare la întocmirea documentației tehnice – parte din ele, cele care au fost deja făcute, și cheltuielile care rezultă din taxele și cotele care se plătesc conform dispozițiilor în vigoare(cote ISC, taxe de avizare). Valoare totală a cheltuielilor e cea descrisă în devizul anexat, pe coloanele 7 și 8 sunt cele de la bugetul local, explicitate pe categorii, și cele de la bugetul de stat prin program, respectiv contractul de finanțare care se va încheia cu Ministerul Dezvoltării.

**Domnul Danu Ion**, consilier local, precizează că inițial proiectarea pentru acest obiectiv a cuprins o sumă foarte mare – 10 milioane lei, dar în urma licitației suma a fost diminuată la 5,7 milioane lei.

**Domnul Perțu Iulian**, consilier Compartiment Tehnic și Investiții, întreabă dacă e vorba despre cheltuieli de proiectare.

**Domnul Danu Ion**, consilier local, precizează că nu, ci total cheltuieli. Diferența e mare și își pune un semn de întrebare despre eficiența consiliului tehnico-economic. Atunci a spus că trebuie încadrat într-un standard de cost și i s-a spus că nu e neapărat nevoie de el. La standardul de cost s-a ajuns la licitație, dar proiectarea a fost făcută pe o sumă foarte mare.

**Domnul Perțu Iulian**, consilier Compartiment Tehnic și Investiții, precizează că vizavi de standardele de cost a încercat să explice atunci că nu toate standardele de cost prevăzute în HG se pot asimila la un proiect legat de reabilitarea unei străzi din oraș. La lucrări, categoriile de …

**Domnul Danu Ion**, consilier local, precizează că categoriile de drumuri erau foarte clare.

**Domnul Perțu Iulian**, consilier Compartiment Tehnic și Investiții, precizează că drumul județean nu are trotuare.

**Domnul Danu Ion**, consilier local, precizează că are, erau prevăzute în standardele de cost exact ce există în proiect.

 **Domnul Perțu Iulian**, consilier Compartiment Tehnic și Investiții, precizează că drumurile din categoria a 4-a nu au prevăzute așa ceva în standardul de cost. Menționează că proiectantul își asumă valoarea pentru lucrările din proiectul pe care-l face. Consiliul tehnico-economic nu are atribuții în acest sens.

**Domnul Danu Ion**, consilier local, întreabă dacă ei trebuie să voteze când vine cineva și aberează.

**Domnul Perțu Iulian**, consilier Compartiment Tehnic și Investiții, precizează că dacă ei consideră că sunt aberații, să nu le voteze.

*Se poartă o discuție între consilierul local și consilierul din aparatul de specialitate al primarului.*

 **Domnul Perțu Iulian**, consilier Compartiment Tehnic și Investiții, precizează că poate prezenta un document despre încadrarea în standardele de cost și se va putea vedea cum se pot asimila lucrările.

**Domnul Danu Ion**, consilier local, menționează că e de acord că standardul de cost e orientativ, dar diferența e prea mare. Întreabă dacă consiliul tehnico-economic nu a sesizat acest aspect.

**Domnul Bejinariu Ovidiu**, președintele de ședință, precizează că important e că obiectivul a început să fie derulat.

**Domnul Pantazi Dumitru**, primarul municipiului Pașcani, precizează că discuția aceasta se poate purta eventual cu asociația proiectanților, a celor care întocmesc astfel de documentații tehnico-economice. Întreabă cine are expertiză și drept de semnătură să modifice proiectul.

**Domnul Danu Ion**, consilier local, menționează că ei trebuie să voteze niște indicatori.

**Domnul Pantazi Dumitru**, primarul municipiului Pașcani, întreabă cine are expertiză dintre consilieri să modifice proiectul.

**Domnul Danu Ion**, consilier local, menționează că standardele de cost tocmai de aceea au fost făcute, să se orienteze după ele.

**Domnul Pantazi Dumitru**, primarul municipiului Pașcani, întreabă dacă proiectantul nu a respectat standardele de cost.

**Domnul Danu Ion**, consilier local, menționează că se referă la prețuri. Ca lucrări au fost respectate, dar prețurile au fost exagerate. Aici era problema.

**Domnul Pantazi Dumitru**, primarul municipiului Pașcani, precizează că de câte ori a venit cu indicatori tehnico-economici e aceeași problemă. Îl îndeamnă pe consilier să facă scris la asociația proiectanților să le semnaleze aceste aspecte.

**Domnul Danu Ion**, consilier local, menționează că ei votează sau nu și a justificat și de ce.

**Domnul Pantazi Dumitru**, primarul municipiului Pașcani, întreabă consilierul local că dacă vine cu o sumă nouă, o și poate asuma.

**Domnul Danu Ion**, consilier local, menționează că estimatele nu le face el, sunt niște standarde de cost făcute de alți experți.

**Domnul Pantazi Dumitru**, primarul municipiului Pașcani, precizează că a mai spus de nenumărate ori că valoare reală o scoate licitația.

**Domnul Danu Ion**, consilier local, menționează că valoarea reală a ieșit la standardul de cost, cum a spus inițial.

**Domnul Pantazi Dumitru**, primarul municipiului Pașcani, precizează că cei care participă la licitație își fac niște calcule, dacă pot da jos din valoare estimată, astfel încât să poată duce la bun sfârșit lucrarea.

*Se discută concomitent și nu la microfon.*

**Domnul Pantazi Dumitru**, primarul municipiului Pașcani, precizează că banii se dau în urma licitației și a încheierii contractului de lucrări.

**Domnul Bejinariu Ovidiu**, președintele de ședință, precizează că dacă nu mai sunt alte probleme, supune la vot proiectul:

 Pentru: 18

Abțineri: 0

 Împotrivă: 0

Precizează că proiectul a trecut. Se solicită trecerea la punctul 3 de pe ordinea de zi:

**3. PROIECT DE HOTĂRÂRE privind stabilirea îndemnizației de ședință pentru membrii Consiliului Local al Municipiului Pașcani**

*Inițiatorul proiectului de hotărâre - Primarul municipiului Pașcani*

Așa cum s-au analizat materialele, trebuie stabilit procentul pentru îndemnizație. Legea spune că procentul e de până 10% din îndemnizația primarului pentru 1 ședință ordinară și 1-2 ședințe pe comisii.

**Domnul Bodoașcă Mihai-Claudiu**, consilier local, constată cu surprinere că la mai bine de 2 luni de zile, o parte din aparatul de specialitate al primarului a devenit analfabet funcțional. Citesc un proiect de lege și nu îl înțeleg. Acum 2 luni înțelegeau tot. Domnul primar a spus că a citit legea, chiar a aprofundat-o și doamna secretar i-a amenințat că îi dă în judecată dacă nu votează. Atunci, legea era corectă.

**Doamna Jitaru Irina**, secretarul municipiului Pașcani, precizează că nu i-a amenințat, ci că a spus că nu se iau salariile.

**Domnul Bodoașcă Mihai-Claudiu**, consilier local, constată că se vine în Consiliul Local fără să se știe ce aprobă. Nu este prevăzut în lege așa ceva. Fără să se aplece asupra fondului proiectului, care din punctul său de vedere e greșit, vrea să spună că ei, consilierii liberali, nu vor participa la vot, deoarece din regulamentul consiliului local – art. 127, nu poate lua parte la deliberare și adoptarea hotărârilor, consilierul local care, fie personal, fie prin soț, afin sau rude, până la gradul al 4-lea inclusiv, are un interes patrimonial în problema supusă dezbaterii consiliului local. Sunt puși de către dl. primar într-o situație neplăcută: să-și voteze indemnizațiile, fapt ce poate atrage răspunderea penală. Atât timp cât nu se modifică regulamentul consiliului local, ei nu pot vota așa ceva.

**Domnul Pintilie Marius-Nicolae**, consilier local, precizează că abordarea subiectului cu indemnizațiile e simplă. Din ce știe el, formularea e de maxim 10% din indemnizația primarului pentru numărul maxim de ședințe. Aici trebuie definit un pic ce înseamnă numărul maxim de ședințe, fiindcă nu e prevăzut. Minimul pentru el este 1 ședință ordinară, iar maxim câte sunt într-o lună. Din punctul său de vedere e foarte clar definit acolo: 10% pentru numărul maxim de ședințe. Astăzi s-a făcut un proiect care vine în contradicție cu regulamentul lor, care la un articol are forma veche de plată a îndemnizației. Trebuia modificat regulamentul consiliului local, nu să se vină cu un proiect care să contrazică regulamentul, care să capete o forma actuală și de acolo se poate discuta.

**Domnul Pantazi Dumitru**, primarul municipiului Pașcani, precizează că din punctul său de vedere, probabil că trebuia ca odată cu stabilirea coeficienților de ierarhizare să se stabilească și îndemnizația consilierilor. Din discuțiile cu personalul din subordine, s-a ajuns la concluzia că nu știu cum să calculeze această îndemnizație. Juriștii să spună poziția lor. Nu obligă nimeni să se voteze într-un fel sau altul, dar trebuie rezolvată problema.

**Domnul Haldan Vasile**, consilier local, precizează că din punctul său de vedere acest proiect nu trebuia să existe pe ordinea de zi, întrucât s-a modificat doar îndemnizația primarului și nu e vorba de procentul de care beneficiază consilierii.

**Doamna Jitaru Irina**, secretarul municipiului Pașcani, întreabă cine apreciază procentul.

**Domnul Haldan Vasile**, consilier local, precizează că era hotărât dinainte, acum s-a modificat doar salariul primarului.

**Doamna Jitaru Irina**, secretarul municipiului Pașcani, precizează că nu se poate modifica regulamentul consiliului local, că ar însemna să se modifice și legea. Regulamentul consiliului local e făcut după legile care sunt în vigoare. Aceasta e o excepție care se regăsește și în Parlamentul României, votându-și propriile îndemnizații. Articolul din lege spune că îndemnizația maximă lunară de care beneficiază consilierii locali pentru participarea la numărul maxim de ședințe este de până la 10%. Întrebare: cum poate un salariat de la contabilitate să aprecieze cât este până la? Dă el cât vrea, 8%, 7, 5?

**Domnul Pintilie Marius-Nicolae**, consilier local, întreabă cât este astăzi procentul.

**Doamna Jitaru Irina**, secretarul municipiului Pașcani, precizează că nu este. Asta e legea. Se dă această hotărâre de consiliu, după care se schimbă regulamentul și se spune cât e indemnizația, nu se poate invers. Precizează că un regulament nu poate să bată o lege.

**Domnul Pintilie Marius-Nicolae**, consilier local, precizează că dacă legea spune de la 0 la 10, maxim e 10. Nu stabilește minimul. Este un regulament care spune 5% din îndemnizația primarului pe ședință, el se întreabă ce să înțeleagă.

**Domnul Bodoașcă Mihai-Claudiu**, consilier local, precizează că așa a fost până acum.

**Domnul Pintilie Marius-Nicolae**, consilier local, precizează că e clar că regulamentul în forma actuală poate contrazice un pic legea. Nu se face un proiect nou, se schimbă regulamentul. Se pune în forma în care nu încalcă legea și apoi se convine asupra procentului. Din punctul său de vedere, nu trebuie un proiect nou, ci unul care să modifice regulamentul, pentru că ăla nu stă în picioare. E curios să asculte pe domnul jurist.

**Domnul Apostol Paul-Iulian**, consilier juridic în cadrul Primăriei municipiului Pașcani, precizează că teoria d-lui Bodoașcă referitoare la un eventual beneficiu dacă ar vota acest proiect nu e sustenabilă, la fel se întâmplă dacă votează propriul regulament. Procentul de 5% e preluat fix din Legea nr. 393/2004 privind statutul aleșilor locali, iar Legea 153/2017 face derogare de la art. 34 alin. 1 și 2 și se prevede că îndemnizația este de până la 10% din îndemnizația primarului pentru numărul maxim de ședințe. Numărul maxim de ședințe e prevăzut de art. 34 alin. 3 din Legea nr. 393/2004, respectiv 1 ședință de plen și 1-2 ședințe de comisii pe lună. Precizează pentru domnul Pintilie că este prevăzut în lege numărul maxim de ședințe.

**Domnul Toma Andrei-Codrin**, consilier local, precizează că, în trecut, au mai fost discuții cu fostul secretar pe aceeași temă. Li s-a prezentat o hârtiuță de la Curtea de Conturi, prin care li se spunea că pentru îndemnizația maximă de 10% trebuie să fie o ședință ordinară și două ședințe pe comisii. Legea nu spune că-s două, spune 1 sau 2 ședințe pe comisii. De la sine putere, secretarul anterior considera că trebuie să fie 2, de aceea existau și diferențe între îndemnizațiile consilierilor. Unii aveau îndemnizația întreagă, alții o aveau scăzută cu un procent aleatoriu. Din câte știe el, nu s-a schimbat modul de calcul al îndemnizației de consilier, nici prin Legea 153/2017, nici prin altă lege. Ce să voteze ei? Cuantumul? Consilierul trebuie să primească maxim 10% din îndemnizația primarului, dar nu crede că ar trebui ei să voteze cuantumul. Vrea să știe unde scrie că el trebuie să voteze cuantumul, negru pe alb. Juridic, nu s-a schimbat cadrul legal.

**Doamna Nedelecu Gabriela**, viceprimarul municipiului Pașcani, precizează că nu este jurist, dar a consultat site-urile altor UAT-uri din țară, întrucât legea e destul de ambiguă pentru unii. Sunt cazuri de UAT-uri care au votat proiecte de hotărâre similar cu acest proiect, sau alte cazuri, în care s-a votat un anumit cuantum. Dacă mai chemă 2 juriști, probabil vor auzi alte 2 păreri.

**Domnul Rîznic Andrei-Marius**, consilier local, crede că pentru 1 ședință ordinară și 1 ședință de plen se poate primi 10%, se poate merge în continuare așa, nu trebuie un proiect în acest sens. Crede că dl.Toma are prefectă dreptate.

**Domnul Pantazi Dumitru**, primarul municipiului Pașcani, precizează că lucrurile trebuie clarificate. Numai el știe cât a insistat la Curtea de Conturi să lămurească problema cu debitele anterioare. Se punea problema returnării de îndemnizații. Lucrurile trebuie clarificate acum, în ceea ce privește procentul și numărul de ședințe pe comisii. Din pontajul pe care îl face secretarul, trebuie să fie clar pentru ce se face plata.

*Se vorbește concomitent.*

**Domnul Avrămiuc Vasile**, consilier local, precizează că e destul de simplu, se respectă și legea și socoteala asta băbească: pentru ședință ordinară – 5%, pentru 1 ședință pe comisie – 2,5 %, pentru 2 ședințe pe comisii – 2,5 %. Trebuie să se calculeze așa ceva? Crede că și legiuitorul s-a gândit la așa ceva. Expune o situație.

**Domnul Olariu Costel-Sorin**, consilier local, propune un nou cuantum de 1% din îndemnizația primarului pentru 1 ședință ordinară și 1 ședință pe comisie, având în vedere că ei au venit acolo pentru a-și pune în slujba cetățeanului experiența și toate cunoștințele lor. Nu crede că au venit acolo pentru bani.

*Se vorbește concomitent, fără microfon.*

**Doamna Jitaru Irina,**secretarul municipiului Pașcani*,* precizează că legea anterioară se referea la îndemnizația de ședință, pentru care se putea da până la 5%, iar Legea 153/2017 spune că pentru numărul maxim de ședințe se acordă o îndemnizație de până la 10%. La fel ca și la salariile funcționarilor unde au pus un plafon salariul viceprimarului, care nu trebuie depășit, dar nu au spus cât. E vorba de îndemnizația maximă lunară.

**Domnul Toma Andrei-Codrin**, consilier local, precizează că nu înțelege ce se vrea să se voteze. Numărul de ședințe și cuantumul?

**Doamna Jitaru Irina,**secretarul municipiului Pașcani*,* precizează că ambele. Numărul de ședințe trebuie precizat, dar cuantumul trebuie votat, pentru că nu cel de la contabilitate este în măsură să dea cât vrea, nici nu are cum.

**Domnul Pantazi Dumitru**, primarul municipiului Pașcani, precizează că trebuie clarificată situația: 5% pentru 1 ședință ordinară și 5% pentru 1 ședință pe comisie, ca să se elimine acest aspect cu 1-2 ședințe pe comisii. Dacă se stabilește cuantumul pentru 1 ședință ordinară și 1-2 ședințe pe comisii, este loc de interpretare în continuare. Trebuie stabilit clar numărul de ședințe pe comisii.

**Domnul Toma Andrei-Codrin**, consilier local, precizează că trebuie votat numărul maxim de ședințe, nu cuantumul.

**Doamna Jitaru Irina,**secretarul municipiului Pașcani*,* precizează că e vorba despre numărul de ședinte, dar și de cuantum, având în vedere interpretarea gramaticală a legii.

*Se vorbește concomitent.*

**Domnul Bejinariu Ovidiu**, președintele de ședință, precizează că trebuie hotărât, pentru că discuții vor fi permanent.

**Domnul Pantazi Dumitru**, primarul municipiului Pașcani, precizează că acest lucru nu-l putea hotărî el cu aparatul de specialitate. Propune să se meargă cu 1 ședință plen și 1 ședință de comisie sau 1 ședință ordinară și 1-2 ședințe, cuantificând separate ședințele.

**Doamna Jitaru Irina,**secretarul municipiului Pașcani*,* precizează că se vorbește despre indemnizația maximă lunară, nu de cea pe ședință, ca în legea anterioară.

**Domnul Bejinariu Ovidiu**, președintele de ședință, propune 10% pentru 1 ședință ordinară și 1 ședință pe comisie. Supune la vot propunerea:

Pentru: 9

Abțineri: 0

 Împotrivă: 1

*Doamna Nedelcu Gabriela și consilierii PNL prezenți (7) nu participă la vot.*

**Domnul Pantazi Dumitru**, primarul municipiului Pașcani, precizează că ei nu participă la vot, dar vor îndemizații. El a prezentat un proiect conform legii și ei sunt cei care trebuie să hotărască. Il întelege pe dl. Olariu, care a propus 1%, că a votat împotrivă, dar pe cei de la PNL nu-i înțelege.

**Domnul Pintilie Marius-Nicolae**, consilier local, precizează că au spus de la început că nu participă la vot, au expus și motivele, dar se pare că dl. primar nu a înțeles.

*Se vorbește concomitent.*

**Domnul Bejinariu Ovidiu**, președintele de ședință, întreabă dacă sunt și alte propuneri.

**Doamna Nedelcu Gabriela**, viceprimarul municipiului Pașcani, precizează că nu a votat fiindcă nu e normal ca ei, care au majoritatea în Consiliul Local, să voteze ca cei din PNL să încaseze îndemnizațiile. Vrea ca cei din PNL să fie responsabili și să voteze ca atare, eventual să vină cu propuneri, dacă nu sunt de acord cu proiectul propus de domnul primar.

*Se vorbește concomitent.*

**Domnul Pintilie Marius-Nicolae**, consilier local, precizează că nu e cazul să mai fie certați întrucât a exprimat punctul lor de vedere la începutul dezbaterii proiectului.

*Domnul primar Pantazi Dumitru părăsește sala.*

**Domnul Pintilie Marius-Nicolae**, consilier local, precizează că nu e de acord să fie certați în legătură cu votul, pentru că nu se poate face asta, o să-I certe cei care i-au votat. Menționează că a exprimat punctul de vedere la începutul subiectului, unul exprimat de dl. Bodoașcă și unul de el. E ciudat să-și voteze îndemnizațiile, atât timp cât sunt trecute în lege. Abordarea cu proiect de hotărâre nu e corectă și e cazul de modificare a regulamentului. Își mențin același punct de vedere, fiecare votează în consecință.

**Domnul Prodan Mihai-Ionuț**, consilier local, menționează că nimeni nu-I ceartă pe dl. Pintilie, iar după cum spunea d-na jurist, ca să se modifice articolul din regulament e necesar să se modifice legea.

**Doamna Jitaru Irina,**secretarul municipiului Pașcani*,* precizează că regulamentul e votat tot de consilieri. Atunci ce vor face?

**Domnul Pintilie Marius-Nicolae**, consilier local, precizează că trebuie modificat regulamentul, excepție făcând indemnizațiile, se definește și numărul maxim de ședințe. Așa se întâmplă dacă se vine la ședință cu un proiect cu o oră înainte. Dacă se discuta înainte, era bine. Acum sunt în fața camerelor de luat vederi cu un subiect, care nu este pregătit temeinic, care nu a fost discutat. Par penibili că discută de câteva sute de lei. Va avea lumea impresia că iau nu se știe ce bani. Dacă lucrurile erau discutate înainte sau nu erau făcute pe grabă, probabil că nu se ajungea în această situație. Ei sunt de vină că au primit proiectul la ora 9 și li se cere ca la ora 10 să-l voteze.

**Doamna Nedelcu Gabriela**, viceprimarul municipiului Pașcani, sesizează că dl. Pintilie a trecut de la incompatibilitate la faptul că nu a primit proiectul la timp. Așa cum se votează în întreaga țară, așa trebuia votat și la Pașcani. Serviciul contabilitate nu poate fixa cuantumul indemnizatiei.

**Domnul Bejinariu Ovidiu**, președintele de ședință, precizează că dl. Olariu avea o propunere. Supune la vot propunerea consilierului ca îndemnizația să fie de 1% din îndemnizația primarului pentru 1 ședință ordinară și 1 ședință pe comisie.

 Pentru: 5

Abțineri: 5

 Împotrivă: 1

*Consilierii PNL prezenți(7) la ședință nu participă la vot.*

Concluzionează că nici propunerea d-lui Olariu nu a trecut.

**Domnul Rîznic Andrei-Marius,** consilier local precizează că se transformă subiectul într-un pic de circ. Propune terminarea subiectului și amânarea pentru ședința ordinară.

**Domnul Bejinariu Ovidiu**, președintele de ședință, întreabă cum să-l amâne dacă a fost aprobată ordinea de zi.

*Se vorbește concomitent*.

**Domnul Bejinariu Ovidiu**, președintele de ședință, supune la vot proiectul de hotărâre în forma inițială.

 Pentru: 1

Abțineri: 6

 Împotrivă: 4

*Consilierii PNL prezenți (7) la ședință nu participă la vot.*

Precizează că proiectul nu a trecut.

Doamna Nedelcu Gabriela, viceprimarul municipiului Pașcani, precizează că domnul primar este în concediu 4 zile, începând cu data de 19.09.2017.

**Domnul Bejinariu Ovidiu,** președinte de ședință, declară ședința închisă.

Ședința se încheie la ora 10,56.

**PREŞEDINTE DE ŞEDINŢĂ , Contrasemnează pentru legalitate**

**Consilier local, SECRETARUL MUNICIPIULUI**

 **BEJINARIU OVIDIU cons. jr. JITARU IRINA**